**Obrazloženje**

**Nacrta Odluke o komunalnim djelatnostima**

Zakonom o komunalnom gospodarstvu (Narodne novine, broj 68/18, 110/18) određuju se načela komunalnog gospodarstva, obavljanje i financiranje komunalnih djelatnosti, građenje i održavanje komunalne infrastrukture, plaćanje komunalnog doprinosa i komunalne naknade, održavanje komunalnog reda i druga pitanja važna za komunalno gospodarstvo.

Predstavničko tijelo jedinice lokalne samouprave ovlašteno je donijeti odluku kojom se utvrđuju komunalne djelatnosti kojima se osigurava održavanje komunalne infrastrukture i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Općine Sirač, način povjeravanja i uvjeti obavljanja komunalnih djelatnosti, te druga pitanja od značaja za obavljanje komunalnih djelatnosti na području Općine Sirač.

Odredbom članka 21. Zakona propisano je da su komunalne djelatnosti, djelatnosti kojima se osigurava građenje i/ili održavanje komunalne infrastrukture u stanju funkcionalne ispravnosti (u daljnjem tekstu: komunalne djelatnosti kojima se osigurava održavanje komunalne infrastrukture) i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području jedinice lokalne samouprave (u daljnjem tekstu: uslužne komunalne djelatnosti).

Zakonom propisane komunalne djelatnosti su:

**Komunalne djelatnosti kojima se osigurava održavanje komunalne infrastrukture su:**

1. Održavanje nerazvrstanih cesta
2. Održavanje javnih površina na kojima nije dopušten promet motornim vozilima
3. Održavanje građevina javne odvodnje oborinskih voda
4. Održavanje javnih zelenih površina
5. Održavanje građevina, uređaja i predmeta javne namjene
6. Održavanje groblja i krematorija unutar groblja
7. Održavanje čistoće javnih površina
8. Održavanje javne rasvjete

**Uslužne komunalne djelatnosti koje se obavljaju na području Općine Sirač su sljedeće:**

1. Usluge parkiranja na uređenim javnim površinama i u javnim garažama
2. Usluge tržnice na malo
3. Usluge ukopa i kremiranje pokojnika u krematoriju unutar groblja
4. Komunalni linijski prijevoz putnika
5. Obavljanje dimnjačarskih poslova

Osim djelatnosti navedenih u Zakonu, predstavničko tijelo jedinice lokalne samouprave može odlukom odrediti i drugu djelatnost koja se smatra komunalnom djelatnosti:

1. ako se takvom djelatnošću kontinuirano zadovoljavaju potrebe od životnog značenja za stanovništvo na području jedinice lokalne samouprave,

2. ako po svom sadržaju i značenju djelatnost predstavlja nezamjenjiv uvjet života i rada u naselju,

3. ako je pretežno uslužnog karaktera,

4. ako se obavlja prema načelima komunalnog gospodarstva.

U prijedlogu Odluke predlaže se uz zakonom propisane komunalne djelatnosti, održavanje nerazvrstanih cesta, održavanje javnih površina na kojima nije dopušten promet motornim vozilima, održavanje građevina javne odvodnje oborinskih voda, održavanje javnih zelenih površina, održavanje građevina, uređaja i predmeta javne namjene, održavanje groblja i krematorija unutar groblja, održavanje čistoće javnih površina, održavanje javne rasvjete, usluge ukopa i kremiranje pokojnika u krematoriju unutar groblja, komunalni linijski prijevoz putnika, obavljanje dimnjačarskih poslova, kao komunalne djelatnosti odrediti dezinfekciju, dezinsekciju, deratizaciju, te nabavu kamenog materijala.

Komunalne djelatnosti može obavljati:

1. trgovačko društvo koje osniva jedinica lokalne samouprave ili više jedinica lokalne samouprave zajedno,

2. javna ustanova koju osniva jedinica lokalne samouprave,

3. služba – vlastiti pogon koju osniva jedinica lokalne samouprave,

4. pravna i fizička osoba na temelju ugovora o koncesiji,

5. pravna i fizička osoba na temelju ugovora o obavljanju komunalne djelatnosti.

Općinsko vijeće ovlašteno je donijeti odluku o povjeravanju obavljanja komunalnih djelatnosti javnoj ustanovi, te odrediti komunalne djelatnosti koje će se obavljati na temelju koncesije i na temelju ugovora.

Novost je što je Općinsko vijeće osnovalo Javu ustanovu za obavljanje komunalne djelatnosti te predlaže da se istoj povjeri obavljanje sljedećih komunalnih djelatnosti:

* održavanje nerazvrstanih cesta,
* održavanje javnih površina na kojima nije dopušten promet motornim vozilima,
* održavanje građevina javne odvodnje oborinskih voda,
* održavanje javnih zelenih površina,
* održavanje građevina, uređaja i predmeta javne namjene,
* održavanje groblja i krematorija unutar groblja,
* održavanje čistoće javnih površina,
* usluge ukopa i kremiranja pokojnika u krematoriju unutar groblja.

Komunalne djelatnosti:

* održavanje nerazvrstanih cesta
* održavanje javne rasvjete
* komunalni linijski prijevoz putnika
* dezinfekcija, dezinsekcija i deratizacija
* nabava kamenog materijala

obavljale bi pravne ili fizičke osobe na temelju pisanog Ugovora o povjeravanju obavljanja komunalne djelatnosti na području Općine Sirač.

Komunalnu djelatnost:

- obavljanje dimnjačarskih poslova

obavljale bi pravne ili fizičke osobe na temelju ugovora o koncesiji.

Sukladno Zakonskim odredbama Odlukom se propisuje postupak odabira osoba za sklapanje predmetnih ugovora.

Odluka o komunalnim djelatnostima predstavlja opći akt koji se sukladno Zakonu o pravu na pristup informacijama (Narodne novine, broj 25/13, 85/15) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započet će internetskom objavom nacrta odluke o komunalnim djelatnostima na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Odluke o komunalnim djelatnostima uputit će se na donošenje Općinskom vijeću Općine Sirač.